<classify> IDADI ya vituo vya kuandikishia na kupigia kura vimeongezeka kutoka 36,929 mwaka 2015 hadi 37,814 mwaka 2018 kutokana na maboresho endelevu katika daftari la kudumu la wapiga kura kwa Tanzania Bara na Visiwani.Mbali na vituo kuongezeka, miundombinu imeboreshwa ikiwemo mkakati wa kuhakikisha Uchaguzi Mkuu wa mwaka 2020 wapiga kura wenye mahitaji maalum na wanaotumia maandishi nundu nao wanashiriki kikamilifu.Mwenyekiti wa Tume ya Taifa ya Uchaguzi NEC, Jaji Mstaafu, Semistocle Kaijage alisema hayo mwishoni mwa wiki.Alikuwa akizungumza katika mkutano na wadau wa uchaguzi, wanahabari, viongozi wa vyama vya siasa, dini na asasi za kiraia katika ukumbi wa Ofisi ya Mkuu wa Mkoa wa Geita.Akielezea lengo la mkutano huo, Jajij Kaijage alisema wamelenga kujulisha wadau umuhimu manufaa ya uboreshwaji wa daftari la kudumu la wapiga kura ambalo hufanyika mara mbili katika kila miaka mitano, baada ya uchaguzi mkuu na kabla ya uchaguzi mkuu unaofuatia.Alisema vituo vya kuandikishia na kupigia kura Tanzania Bara vimeongezeka kutoka 36,549 mwaka 2015 hadi kufikia vituo 37,407 kwa mwaka 2018 huku Tanzania Visiwani idadi imeongezeka kutoka vituo 380 mwaka 2015 hadi kufikia vituo 407 kwa mwaka 2018.Alisema Mkoa wa Geita vituo vya kupigia kura pia vimeongezeka kutoka 1,519 mwaka 2015 hadi kufikia vituo 1,570 ikiwa ni mafanikio makubwa kukuza demokrasia na uimarishwaji wa haki hiyo kwa kusogezea walengwa vituo.Kazi ya uboreshaji daftari la kudumu la wapiga kura Geita itaanza Agosti 26, hadi Septemba 1, mwaka huu wilaya za Geita, Bukombe, Nyanghwale, na Mbogwe. Wilaya ya Chato haitahusishwa katika awamu hiyo badala yake itahusishwa wakati uboreshaji mkoa wa Kagera.  <topic>: kitaifa 